Dugsiyada Dadweynaha ee Saint Paul (Af-Ingiriis: Saint Paul Public Schools) loo soo gaabiyo (SPPS) waa tiro dugsiyo hoose, dhexe iyo sare oo kulmiso magaalada Saint Paul, Minnesota. Dugsiyada Dadweynaha ee Saint Paul oo ay maalgeliso dowlada ayaa waxaa waxbarasho gaadhsiisaa tiro dad ah oo gaadhaya ilaa 38,380 ardey ah. Maamulka degmadu waxaa hoos yimaada ilaa 67 dugsiyo kala duwan oo iskugu jira 48 dugsi hoose, 8 dugsi dhexe, 7 dugsi sare, 3 goob (meel) waxbarasho iyo hal dugsiga dadka baahida gaarka ah loogu talo galay. Sidoo kale, degmada Saint Paul waxay shaqaaleysiisay in ka badan 6,500 iskugu jira macalimiin iyo shaqaale. Intaasi waxaa dheer, dhamaan dugsiyada oo dhan waxay ka qeyb qaataan mashruucyo waxbarasho ah oo ay soo saarto Jaamacada Minnesota (University of Minnesota). Dhinaca kale dugsiyada degmadu waxay ka qeybqaataan mashruucyada waxbarashada bulshada sida waxbarashada dadka waawayn, waxbarashada barbaarinta ubadka iyo ilmaha yaryar, GED diploma, barnaamijyo lagu barto luuqada iyo fursado badan oo kala duwan oo waxbarashada lagu horumarin karo midaasi oo u furan dhamaan dadka da' kasta ah.